Document ID: 32009D0454

KOMMISSIONENS BESLUTNING
af 11. juni 2009
om ændring af beslutning 2008/938/EF om listen over begunstigede lande, som opfylder betingelserne for den særlige ansporende ordning for bæredygtig udvikling og god regeringsførelse i henhold til Rådets forordning (EF) nr. 732/2008 om anvendelse af et arrangement med generelle toldpræferencer i perioden fra den 1. januar 2009 til den 31. december 2011
(meddelt under nummer K(2009) 4383)
(2009/454/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 732/2008 af 22. juli 2008 om anvendelse af et arrangement med generelle toldpræferencer for perioden 1. januar 2009 til 31. december 2011 og om ændring af forordning (EF) nr. 552/97, (EF) nr. 1933/2006 og af Kommissionens forordning (EF) nr. 1100/2006 og (EF) nr. 964/2007 (1), særlig artikel 10, stk. 2, og
ud fra følgende betragtninger:
(1)
Forordning (EF) nr. 732/2008 indeholder bestemmelser om en særlig ansporende ordning for bæredygtig udvikling og god regeringsførelse for udviklingslande, der opfylder kravene i forordningens artikel 8 og 9.
(2)
I overensstemmelse med artikel 10, stk. 2, i nævnte forordning vedtog Kommissionen beslutning 2008/938/EF af 9. december 2008 om listen over begunstigede lande, som opfylder betingelserne for den særlige ansporende ordning for bæredygtig udvikling og god regeringsførelse i henhold til Rådets forordning (EF) nr. 732/2008 om anvendelse af et arrangement med generelle toldpræferencer i perioden fra den 1. januar 2009 til den 31. december 2011 (2).
(3)
I overensstemmelse med nævnte beslutning blev Den Bolivariske Republik Venezuela (i det følgende benævnt »Venezuela«) indrømmet den særlige ansporende ordning for bæredygtig udvikling og god regeringsførelse.
(4)
Det er nu imidlertid kommet frem, at Venezuela ikke har ratificeret De Forenede Nationers konvention mod korruption, som er opført under nr. 27, del B, i bilag III til forordning (EF) nr. 732/2008. Således opfylder Venezuela ikke alle de nødvendige krav i forordning (EF) nr. 732/2008 for at kunne blive indrømmet den særlige ansporende ordning. Beslutning 2008/938/EF bør ændres i overensstemmelse hermed, samtidig med at der fastlægges en passende overgangsordning for så vidt angår anvendelsen. I overensstemmelse med artikel 214 i Rådets forordning (EØF) nr. 2913/92 af 12. oktober 1992 om indførelse af en EF-toldkodeks (3) vil eventuel toldskyld, der er opstået ved anvendelsen af beslutning 2008/938/EF indtil nærværende beslutnings anvendelse, derfor ikke blive berørt.
(5)
Udvalget for Generelle Præferencer har ikke afgivet udtalelse inden for den af formanden fastsatte frist; Kommissionen forelagde derfor den 2. april 2009 et forslag for Rådet i henhold til artikel 5, stk. 4, i Rådets afgørelse 1999/468/EF (4), som Rådet skal reagere på inden tre måneder.
(6)
Imidlertid har Rådet den 18. maj 2008 bekræftet, at der ikke findes et kvalificeret flertal for eller imod forslaget, og at Kommissionen kan træffe dispositioner i henhold til artikel 5, stk. 6, sidste afsnit, i afgørelse 1999/468/EF, og derfor bør Kommissionen nu vedtage en beslutning.
(7)
I henhold til artikel 10, stk. 3, i forordning (EF) nr. 732/2008 underrettes Venezuela om nærværende beslutning -
VEDTAGET FØLGENDE BESLUTNING:
Artikel 1
I artikel 1 i beslutning 2008/938/EF udgår ordene »(VE) Venezuela«.
Artikel 2
Denne beslutning anvendes fra tresindstyvendedagen efter offentliggørelsen i Den Europæiske Unions Tidende.
Artikel 3
Denne beslutning er rettet til Den Bolivariske Republik Venezuela.
Udfærdiget i Bruxelles, den 11. juni 2009.

Labels: 10
3
15
19